Oficialusis leidinys L 354 , 30/12/1997 p. 0019 - 0022



Komisijos reglamentas (EB) Nr. 2629/97 1997 m. gruodžio 29 d. nustatantis išsamias Tarybos reglamento (EB) Nr. 820/97 dėl prie ausų tvirtinamų įsagų, valdų registrų bei pasų, naudojamų pagal galvijų identifikavimo ir registravimo sistemą, įgyvendinimo taisykles (tekstas svarbus EEE) EUROPOS BENDRIJŲ KOMISIJA, atsižvelgdama į Europos Bendrijos steigimo sutartį, atsižvelgdama į 1997 m. balandžio 21 d. Tarybos reglamentą (EB) Nr. 820/97, nustatantį galvijų identifikavimo ir registravimo sistemą ir jautienos bei jos produktų ženklinimą etiketėmis [1], ir ypač į jo 10 straipsnio a, b ir c punktus, kadangi prie ausų tvirtinamuose įsaguose turėtų būti nurodyta informacija apie gyvulio kilmės valstybę narę, taip pat ir duomenys apie kiekvieną atskirą gyvulį; kadangi pati tinkamiausia tokios informacijos koduota forma yra dviem raidėmis žymimas šalies kodas kartu su ne daugiau kaip 12 skaitmenų; kadangi tam tikroms valstybėms narėms turėtų būti leista pereinamuoju laikotarpiu taikyti jų šalyse galiojančią sistemą; kadangi be šalies kodo ir maksimalaus 12 skaitmenų skaičiaus galėtų būti leista naudoti linijinius kodus; kadangi tikslinga apibrėžti tam tikras minimalias vienodas taisykles dėl prie ausų tvirtinamų įsagų formos ir išdėstymo; kadangi nuostatos dėl prie ausų tvirtinamų įsagų turinio turėtų būti peržiūrėtos, atsižvelgiant į Reglamento (EB) Nr. 820/97 5 straipsnyje numatytos kompiuterinės duomenų bazės sukūrimą; kadangi pase ir registre pateikta informacija turi būti tokios formos, kuri leistų atsekti gyvulius; kadangi ta informacija turi atitikti informaciją, įvedamą į kompiuterinę duomenų bazę, numatytą 1964 m. birželio 26 d. Tarybos direktyvoje 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis [2], su paskutiniais pakeitimais, padarytais Direktyva 97/12/EB [3]; kadangi atsižvelgiant į kontrolės priemones, susijusias su Bendrijos paramos programomis, būtina įrašyti į pasą tam tikrą informaciją apie priemokas, numatytas 1968 m. birželio 27 d. Tarybos reglamente (EEB) Nr. 805/68 dėl bendro galvijienos rinkos organizavimo [4], su paskutiniais pakeitimais, padarytais Reglamentu (EB) Nr. 2321/97 [5]; kadangi dėl Reglamento (EB) Nr. 820/97 taikymo tvarkaraščio šis reglamentas turėtų įsigalioti skubos tvarka; kadangi šiame reglamente numatytos priemonės atitinka Europos žemės ūkio orientavimo ir garantijų fondo komiteto nuomonę, PRIĖMĖ ŠĮ REGLAMENTĄ: I SKYRIUS Prie ausų tvirtinami įsagai 1 straipsnis 1. Prie ausų tvirtinamuose įsaguose nurodomas bent ausų įsagus paskyrusios valstybės narės kompetentingos institucijos arba centrinės valdžios kompetentingos institucijos pavadinimas, kodas arba logotipas bei šio straipsnio 2 dalyje nurodyti ženklai. 2. Prie ausų tvirtinamuose įsaguose įrašomi tokie ženklai: a) pirmieji du ženklai nurodo valstybę narę, kurios valdose gyvulys buvo paženklintas pirmą kartą. Tuo tikslu naudojamas priede nurodytas dviem raidėmis žymimas šalies kodas; b) po šalies kodo raidžių rašomi skaičiai, kurių gali būti ne daugiau kaip dvylika. Tačiau Airija, Italija, Ispanija, Portugalija ir Jungtinė Karalystė iki 1999 m. gruodžio 31 d. gali ir toliau naudoti šiuo metu taikomą raidinį-skaitmeninį kodą, susidedantį iš šalies kodo ir 12 skaitmenų. 3. Be šio straipsnio 1 dalyje numatytos informacijos, valstybių narių centrinės valdžios kompetentingos institucijos gali leisti naudoti linijinį kodą. 2 straipsnis Prie ausų tvirtinami įsagai turi atitikti šiuos reikalavimus: a) jie turi būti pagaminti iš lankstaus plastiko; b) jie turi būti apsaugoti nuo sugadinimo ir lengvai įskaitomi iki gyvulio mirties; c) jų negalima panaudoti antrą kartą; d) jie turi būti tokios formos, kad, pritaisyti prie gyvulio ausies, nežalotų jo; e) kaip nurodyta 1 straipsnyje, juose turi būti tik neišdildomi įrašai. 3 straipsnis Prie ausų tvirtinamo įsago pavyzdys yra toks: a) kiekvienas ausų įsagas susideda iš dviejų dalių, vyriškos ir moteriškos; b) kiekvienoje iš šių dalių nurodoma tik 1 straipsnyje numatyta informacija; c) prie ausų tvirtinamo įsago kiekviena dalis turi būti ne trumpesnė kaip 45 mm; d) kiekvienos dalies plotis turi būti ne mažesnis kaip 55 mm; e) ženklų aukštis turi būti ne mažesnis kaip 5 mm. 4 straipsnis Valstybės narės gali pasirinkti kitokią medžiagą arba modelį antrajam prie ausų tvirtinamam įsagui ir gali nuspręsti nurodyti jame papildomą informaciją, jei laikomasi 1 straipsnio 1 ir 2 dalių nuostatų. 5 straipsnis Valstybės narės praneša viena kitai ir Komisijai apie pirmojo ir antrojo ausų įsagų modelius pagal 3 ir 4 straipsnio reikalavimus. II SKYRIUS Pasai ir registrai 6 straipsnis 1. Pase nurodomi bent šie dalykai: a) informacija, nurodyta Direktyvos 64/432/EEB 14 straipsnio 3 dalies C punkto 1 papunkčio 1–7 įtraukose; b) informacija, nurodyta: - Direktyvos 64/432/EEB 14 straipsnio 3 dalies C punkto 2 papunkčio antrojoje įtraukoje, arba - Direktyvos 64/432/EEB 14 straipsnio 3 dalies C punkto 2 papunkčio pirmojoje įtraukoje, jei Reglamento (EB) Nr. 820/97 5 straipsnyje numatyta duomenų bazė yra pilnai veikianti; c) gyvulių laikytojo (laikytojų), išskyrus transportuotoją, parašas. Jei duomenų bazė yra pilnai veikianti kaip nurodyta Reglamento (EB) Nr. 820/97 6 straipsnio 3 dalies pirmojoje įtraukoje, dedamas tik paskutiniojo laikytojo parašas; d) išduodančiosios institucijos pavadinimas; e) paso išdavimo data. 2. Nepažeidžiant Tarybos direktyvos 91/628/EEB [6] priedo I skyriaus A dalies 1 punkto nuostatų, jei jaunesnis kaip keturių savaičių veršelis yra perkeliamas, valstybės narės gali numatyti, kad jis būtų gabenamas su laikinu dokumentu, kuriame būtų bent šio straipsnio 1 dalyje nurodyta kompetentingos institucijos nustatyta forma pateikta informacija. Laikinąjį dokumentą išduoda pirmasis veršelio laikytojas, o pildo kiekvienas vėlesnis laikytojas, išskyrus transportuotojus. Laikytojas pateikia laikinąjį dokumentą kompetentingai institucijai, gyvuliui dar nesukakus keturioms savaitėms, arba per septynias dienas tuo atveju, jei jis krinta arba paskerdžiamas anksčiau, nei jam sukanka keturios savaitės. Jei veršelis auginamas toliau, per 14 dienų nuo laikinojo dokumento gavimo kompetentinga institucija išduoda jo pasą. Tokiuose pasuose turi būti smulkiai nurodyti visi laikinajame dokumente įrašyti veršelio gabenimai. Jei bamba yra užgijusi, veršelis negali būti gabenamas iš valdos į valdą su laikinuoju dokumentu daugiau kaip du kartus. Pagal šią straipsnio dalį gabenimas iš valdos į valdą per rinką arba veršelių surinkimo centrą laikomas vienu gabenimu, jei, kompetentingai institucijai paprašius, rinka arba veršelių surinkimo centras gali pateikti jai visų tos rinkos arba centro operacijų duomenis. 3. Valstybė narė nustato atitinkamą laikotarpį, per kurį kiekvienas gyvulių laikytojas praneša apie gyvulio gabenimą, gimimą ir kritimą, kaip reikalaujama Reglamento (EB) Nr. 820/97 7 straipsnio 1 dalies antrojoje įtraukoje, tačiau apie gimimus turi būti pranešama ne vėliau kaip per 15 dienų nuo tos dienos, kai gyvuliui pritvirtinama kortelė, o nuo 2000 m. sausio 1 d. – ne vėliau kaip per septynias dienas nuo minėtos dienos. 7 straipsnis Be 6 straipsnyje minimos informacijos, pase turi būti įrašyta toliau nurodyta informacija apie priemokas už vyriškos giminės gyvulį, numatyta Tarybos reglamento (EB) Nr. 805/68 4 straipsnio b punkte: a) paraiška arba dotacija – pirmoji amžiaus grupė; b) paraiška arba dotacija – antroji amžiaus grupė; 8 straipsnis Į registrą įrašoma tokia informacija: a) naujausi duomenys, numatyti Direktyvos 64/432/EEB 14 straipsnio 3 dalies C punkto 1 papunkčio 1–4 įtraukose; b) valdoje esančio gyvulio kritimo data; c) kai gyvuliai yra išvežami iš valdos, laikytojo, išskyrus transportuotoją, pavardė ir adresas arba valdos, į kurią gyvulys buvo atgabentas, identifikacinis kodas bei išgabenimo data; d) tuo atveju, kai gyvuliai yra atvežami į valdą – laikytojo, išskyrus transportuotoją, pavardė ir adresas arba valdos, iš kurios gyvulys buvo išvežtas, identifikacinis kodas bei atgabenimo data; e) registrą ir atlikto patikrinimo datą patikrinusios kompetentingos institucijos atstovo pavardė ir parašas. 9 straipsnis Valstybės narės perduoda viena kitai ir Komisijai paso pavyzdį ir jų teritorijoje naudojamą valdos registracijos žurnalą. III SKYRIUS Bendroji dalis 10 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1998 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1997 m. gruodžio 29 d. Komisijos vardu Franz Fischler Komisijos narys [1] OL L 117, 1997 5 7, p. 1. [2] OL 121, 1964 7 29, p. 1977/64. [3] OL L 109, 1997 4 25, p. 1. [4] OL L 148, 1968 6 26, p. 24. [5] OL L 322, 1997 11 25, p. 25. [6] OL L 340, 1991 12 11, p. 17. -------------------------------------------------- PRIEDAS Austrija | AT | Belgija | BE | Danija | DK | Suomija | FI | Prancūzija | FR | Vokietija | DE | Graikija | EL | Airija | IE | Italija | IT | Liuksemburgas | LU | Nyderlandai | NL | Portugalija | PT | Ispanija | ES | Švedija | SE | Jungtinė Karalystė | UK | --------------------------------------------------